Wat is rinovirusse? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wat is rinovirusse?
Wat is rinovirusse?
Jy het moontlik al van rinovirusse gehoor, maar wat is hulle eintlik en behoort ons hierdie winter oor hulle bekommerd te wees?
Mediese dokter Shravani Vundavalli sê infeksies van die rinovirus (rin beteken "neus") veroorsaak die gewone verkoue. "Omtrent 50% van gewone verkoues word deur een of ander soort rinovirus veroorsaak. Daar is meer as 100 rinovirusse en 100 enterovirusse wat mense kan besmet. Nie-polio enterovirusse en rinovirusse is baie algemene virusse," sê die Wisconsin Departement van Gesondheidsdienste. "Mense van enige ouderdom kan enterovirus- en rinovirus-infeksies opdoen, maar babas, kleuters en tieners is meer geneig as volwassenes om siek te word."
Simptome en seisoenaliteit
Volgens Hawaii se departement van gesondheid is asimptomatiese rinovirus-infeksie raar. "Simptome van die gewone verkoue veroorsaak deur die rinovirus sluit in 'n seer keel, gehoes, genies, waterige oë, hoofpyne en liggaamspyne. Babas en kinders kan koors en otitis media – ontsteking van die middeloor – ontwikkel. Babas kan erger siektes ontwikkel, soos kroep, brongiolitis en longontsteking. Rinovirusse kan ook asma-aanvalle veroorsaak."
Die meeste mense herstel binne ongeveer sewe tot 10 dae. Weens verswakte immuunstelsels kan rinoviruslyers egter asma ontwikkel, of respiratoriese toestande kan dit laat oorgaan in 'n ernstige siekte, soos brongitis of longontsteking.
Alhoewel dit enige tyd van die jaar kan voorkom, kom infeksies deur rinovirusse die algemeenste in die herfs en winter voor.
Transmissie, behandeling en voorkoming
Vundavalli sê rinovirusse kan van een persoon na 'n ander oorgedra word. "Wanneer 'n kind met 'n rinovirus 'n loopneus het, kom die vloeistof uit haar neus op haar hande en van daar op tafels, speelgoed en ander plekke. Jou kind kan die hande of vel van 'n ander kind of speelgoed aanraak waarop die virus ook voorkom en dan haar eie oë of neus aanraak, en haarself sodoende aansteek. Sy kan virusse inasem wat in die lug is wanneer 'n siek kind nies of hoes."
Die Wisconsin gesondheidsdepartement sê respiratoriese virusse versprei hoofsaaklik deur respiratoriese druppeltjies en aërosolprodukte wat deur die lug trek wanneer 'n geïnfekteerde persoon asemhaal, praat, sing, hoes of nies. "Hulle kan ook deur kontak versprei word – hetsy met die geïnfekteerde persoon (soos om te soen of hande te skud), of deur gekontamineerde oppervlaktes aan te raak en dan jou mond, neus of oë aan te raak. Hierdie virusse kan vir baie ure op oppervlaktes oorleef."
Volgens Vundavalli moet babas jonger as drie maande weggehou word van kinders of volwassenes wat verkoue het. Ouers moet ook verseker dat hulle kinders hulle hande dikwels was, aangesien dit die kanse sal verminder om die virus op te doen.
Die Wisconsin en Hawaii gesondheidsdepartemente beweer dat daar geen vaksien is wat beskerming teen die rinovirus bied nie en geen spesifieke behandeling teen siektes wat deur hierdie virusse veroorsaak word nie. Die meeste mense sal op hul eie herstel. Simptome mag verlig word deur:
Medikasie teen pyn en koors te neem (let op: moet nooit aspirien vir kinders gee nie)
'n Vertrekbevogtiger te gebruik 'n warm stort te neem om te help om 'n seer keel en hoes te verlig
Baie vloeistowwe te drink en gehidreer te bly
Tuis te bly en te rus
Voorwerpe en oppervlaktes gereeld te ontsmet en te vermy om jou gesig met ongewaste hande aan te raak